በመዲናዋ በመቶ ሚሊዮን ብር ወጪ የተጀመረው መናፈሻ   75 በመቶ ተጠናቀቀ
አዲስ አበባ፡- የአዲስ አበባ ከተማ አስተዳደር በመቶ ሚሊዮን ብር የሚያስገነባውና በከንቲባ ወልደጻዲቅ ስም የተሰየመው መናፈሻ 75 በመቶ መጠናቀቁን የአስተዳደሩ የተፋሰስና አረንጓዴ አካባቢዎች ልማትና አስተዳደር ኤጀንሲ አስታወቀ። 
የኤጀንሲ ምክትል ዋና ዳይሬክተር ኢንጂነር ሰመረ ብርሃኑ በተለይ ለአዲስ ዘመን ጋዜጣ እንደተናገሩት፤ በመቶ ሚሊዮን ብር ወጪ የሚገነባው መናፈሻ ለከተማው የመጀመሪያው ከንቲባ በነበሩት ግለሰብ መኖሪያ ቤት ላይ ነው። በአሁኑ ወቅትም ግንባታው 75 በመቶ የሚሆነው ተጠናቋል፡፡ 
በመጀመሪያው ከንቲባ ስም የተሰየመው መናፈሻ በአምስት ሄክታር መሬት ላይ ያረፈ ሲሆን፤ ሲጠናቀቅ በርካታ አገልግሎቶችን እንደሚሰጥ ኢንጂነር ሰመረ ተናግረዋል። መናፈሻው ከዲዛይንና ወስን ማስከበር ጋር በተያያዘ ከተያዘለት ጊዜ አንጻር የተወሰነ ቢዘገይም እስከሚቀጥለው ዓመት ኅዳር ወር ድረስ እንደሚጠናቀቅ አመልክተዋል። 
የከተማዋን ነዋሪዎች መንፈስ ያድሳሉ ተብለው የሚሰሩ ሌሎች የመናፈሻ ስፍራዎች መኖራቸውን ምክትል ዋና ዳይሬክተሩ ገልጸው ከእነዚህም መካከል
 በ43 ሚሊዮን ብር በመገንባት ላይ ያለው የአምባሳደር ፓርክ መጠናቀቁን አስታውቀዋል። 
የፓርኩ ግንባታ በ2010 ዓ.ም ውል የተገባ ሲሆን፤ በ2011 ዓ.ም ኅዳር ወር ላይ ወደ ግንባታ ገብቷል፡፡ ሆኖም ከዲዛይን ጋር በተያያዘ ስድስት ወር ዘግይቶ መጠናቀቁን ገልጸዋል። 
የከተማ አስተዳደሩ በሚቀጥለው ዓመት የአቃቂ ከተማ ሊቭል ፓርክን ግንባታ ለማስጀመር ዲዛይኑ ተሰርቶ በከተማ አስተዳደሩ ፕላን ኮሚሽን መጽደቁን የሚያነሱት ኢንጂነር ሰመረ፤ ዓለም አቀፍ ጨረታ ለማውጣት ዝግጅት እየተደረገ መሆኑን ተናግረዋል። አሸናፊ ተቋራጩ እንደተለየም በመጪው ዓመት ግንባታው እንደሚጀመር ጠቅሰው ፓርኩ 16 ሄክታር መሬት ላይ የሚያርፍ መሆኑንና በዓይነቱ የተለየና ውብ ነው ሲሉ ገልጸዋል። 
የከተማ አስተዳደሩ እያስተዳደራቸው ያሉትን 14 ፓርኮች አገልግሎታቸውንና መሠረተ ልማታቸውን የማሻሻል ሥራ እየሰራ መሆኑን የገለጹት ምክትል ዋና ዳይሬክተሩ፤ በተለይም መሠረተ ልማቱን ከማደስ አንፃር የሐምሌ 19 ፓርክ በመጀመሪያ ዙር የማሻሻል ሥራ እንደሚሰራ አመልክተዋል። በሸገር ማስዋብም ላይ ከጠቅላይ ሚኒስትር ጽሕፈት ቤት ጋር የከተማ አስተዳደሩ እየሰራ መሆኑን ጠቅሰዋል።
አዲስ ዘመን ግንቦት 2/2012
ጌትነት ምህረቴ
አጎናፍር ገዛኸኝ